CELEX: 32021D1484
Language: sk
Date: 2021-09-08 00:00:00
Title: Vykonávacie rozhodnutie Komisie (EÚ) 2021/1484 z 8. septembra 2021 o žiadosti o registráciu európskej iniciatívy občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ podľa nariadenia Európskeho parlamentu a Rady (EÚ) 2019/788 [oznámené pod číslom C(2021)6607] (Iba anglické znenie je autentické)

16.9.2021   
               
               
                  SK
               
               
                  Úradný vestník Európskej únie
               
               
                  L 328/1
               
            
         VYKONÁVACIE ROZHODNUTIE KOMISIE (EÚ) 2021/1484
         z 8. septembra 2021
         o žiadosti o registráciu európskej iniciatívy občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ podľa nariadenia Európskeho parlamentu a Rady (EÚ) 2019/788
         
            
               [oznámené pod číslom C(2021)6607]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 2 a 3,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ bola Komisii predložená 5. júla 2019.
                  
               
                     (2)
                  
                  
                     Komisia 4. septembra 2019 prijala rozhodnutie (EÚ) 2019/1567 (2), ktorým bola zamietnutá registrácia iniciatívy občanov.
                  
               
                     (3)
                  
                  
                     Proti tomuto rozhodnutiu bolo podané odvolanie na Všeobecnom súde. Všeobecný súd vo svojom rozsudku z 12. mája 2021 vo veci T-789/19 (3) zrušil rozhodnutie (EÚ) 2019/1567 z dôvodu, že Komisia si nesplnila svoju povinnosť uviesť primerané dôvody. Komisia predovšetkým neuviedla, prečo je jediným možným právnym základom navrhovaného aktu článok 215 Zmluvy o fungovaní Európskej únie (ZFEÚ) a prečo takýto akt nepatrí do rozsahu pôsobnosti spoločnej obchodnej politiky, a preto ho nemožno prijať na základe článku 207 ZFEÚ.
                  
               
                     (4)
                  
                  
                     S cieľom prijať potrebné opatrenia na dosiahnutie súladu s rozsudkom T-789/19 by sa malo prijať nové rozhodnutie o žiadosti o registráciu uvedenej európskej iniciatívy občanov.
                  
               
                     (5)
                  
                  
                     Nariadenie Európskeho parlamentu a Rady (EÚ) č. 211/2011 (4), ktoré bolo uplatniteľné v čase prijatia rozhodnutia (EÚ) 2019/1567, bolo zrušené s účinnosťou od 1. januára 2020 a nahradené nariadením (EÚ) 2019/788. Žiadosť o registráciu sa preto teraz musí posúdiť podľa tohto nového právneho rámca.
                  
               
                     (6)
                  
                  
                     Komisia 8. júna 2021 v súlade s článkom 6 ods. 4 nariadenia (EÚ) 2019/788 informovala skupinu organizátorov o svojom posúdení, že požiadavky na registráciu stanovené v článku 6 ods. 3 písm. a), d) a e) uvedeného nariadenia boli splnené a že požiadavka stanovená v článku 6 ods. 3 písm. b) sa neuplatňuje. Keďže však znenie iniciatívy formulované v žiadosti z 5. júla 2019 neumožnilo Komisii dospieť k záveru, že spĺňa požiadavku podľa článku 6 ods. 3 písm. c), Komisia vyzvala organizátorov, aby objasnili svoju iniciatívu.
                  
               
                     (7)
                  
                  
                     Podľa predbežného posúdenia Komisie sa javí, že iniciatíva sleduje cieľ prijatia reštriktívnych opatrení (sankcií) Únie, a preto sa zdá, že sa na ňu vzťahuje článok 215 ZFEÚ, v ktorom sa ako predbežná podmienka uvádza požiadavka, aby Rada prijala rozhodnutie v súlade s kapitolou 2 (Osobitné ustanovenia o spoločnej zahraničnej a bezpečnostnej politike) hlavy V Zmluvy o Európskej únii. Komisia vysvetlila, že bez predchádzajúceho rozhodnutia Rady nemôže predložiť návrh a v každom prípade by sa tento návrh musel predložiť spoločne s vysokým predstaviteľom Únie pre zahraničné veci a bezpečnostnú politiku. Ďalej uviedla, že zo znenia iniciatívy nie je jasné, či má jediný cieľ, ktorým je zavedenie všeobecného zákazu pre všetky výrobky pochádzajúce z nelegálnych osád na okupovaných územiach, alebo či sa predpokladajú aj iné formy regulácie na hranici Únie. Komisia napokon požiadala organizátorov, aby objasnili, či je iniciatíva špecifická pre dané územie alebo či je zacielená na všeobecný zákaz bez zamerania sa na konkrétnu krajinu alebo územie.
                  
               
                     (8)
                  
                  
                     Organizátori zaslali 17. júla 2021 útvarom Komisie list, v ktorom objasnili ciele svojej iniciatívy. Vysvetlili, že ich cieľom je, „aby sa obchodná politika EÚ uskutočňovala len s územiami, ktoré majú právnu platnosť“, a že „chcú, aby obchodná politika EÚ zabezpečila, aby sa obchod nerealizoval s územiami, ktoré sú nezákonne okupované alebo nezákonne získané použitím sily práve z dôvodu obmedzení medzinárodného práva“.
                  
               
                     (9)
                  
                  
                     Komisii bola 10. augusta 2021 predložená mierne zmenená verzia iniciatívy.
                  
               
                     (10)
                  
                  
                     Ciele iniciatívy sú vyjadrené takto: „Naším cieľom je regulovať obchodné transakcie so subjektmi okupantov, ktoré sú usadené alebo pôsobia na okupovaných územiach, zabránením vstupu výrobkov pochádzajúcich z týchto území na trh EÚ. Komisia ako strážkyňa zmlúv musí zabezpečiť konzistentnosť politiky Únie a dodržiavanie základných práv a medzinárodného práva vo všetkých oblastiach práva EÚ vrátane spoločnej obchodnej politiky. Musí navrhnúť právne akty založené na spoločnej obchodnej politike s cieľom zabrániť právnickým osobám z EÚ dovážať výrobky pochádzajúce z nelegálnych osád na okupovaných územiach, ako aj vyvážať na takéto územia, aby sa zachovala integrita vnútorného trhu a nenapomáhal sa vznik ani udržiavanie takýchto protiprávnych situácií.“
                  
               
                     (11)
                  
                  
                     Pokiaľ iniciatíva obsahuje výzvu pre Komisiu, aby predložila návrh právneho aktu, ktorým by sa malo zabezpečiť, aby Európska únia neobchodovala so subjektmi okupantov, ktoré sú usadené alebo pôsobia na územiach, ktoré sú podľa medzinárodného práva okupované, vyžaduje si opatrenie, ktorým sa má všeobecne riadiť medzinárodný obchod EÚ bez zamerania sa na konkrétnu krajinu alebo územie. Podľa ustálenej judikatúry opatrenie, ktoré „sa týka osobitne medzinárodného obchodu v tom zmysle, že je v zásade určené na podporu, uľahčenie alebo riadenie obchodu a má priame a bezprostredné účinky na obchod“ (5), patrí do rozsahu pôsobnosti spoločnej obchodnej politiky a malo by sa zakladať na článku 207 ZFEÚ. V tejto súvislosti sa zdá, že opatrenie plánované v rámci iniciatívy by si vyžadovalo, aby sa prijali zákazy alebo obmedzenia dovozu a vývozu vo vzťahu k územiam, ktoré sú podľa medzinárodného práva okupované. Takéto opatrenie by preto malo špecifickú súvislosť (6) s medzinárodným obchodom a v dôsledku toho by patrilo do rozsahu pôsobnosti článku 207 ZFEÚ, aj keby sledovalo ciele zahraničnej politiky (7).
                  
               
                     (12)
                  
                  
                     Vzhľadom na vysvetlenia, ktoré organizátori poskytli vo svojom liste zo 17. júla 2021, a na mierne zmenenú iniciatívu Komisia chápe, že zmenená iniciatíva obsahuje výzvu pre Komisiu, aby predložila návrh právneho aktu podľa článku 207 zmluvy, ktorým by sa malo zabezpečiť, aby sa obchod Únie neuskutočňoval so subjektmi okupantov, ktoré sú usadené alebo pôsobia na okupovaných územiach, a preto si iniciatíva vyžaduje obchodné opatrenie, ktoré má všeobecnú povahu a ktoré sa nezameriava na konkrétnu krajinu alebo územie.
                  
               
                     (13)
                  
                  
                     Aby potenciálni signatári chápali cieľ iniciatívy tak, ako je zaregistrovaný, skupina organizátorov by mala zabezpečiť, aby podrobnosti o iniciatíve, ktoré sa majú uverejniť vo formulároch stanovených v prílohe III k nariadeniu (EÚ) 2019/788 a v centrálnom online systéme na zber vyhlásení alebo prípadne v individuálnom online systéme na zber vyhlásení, obsahovali zmienku o tom, že iniciatíva si vyžaduje opatrenie, ktorým sa má všeobecne riadiť medzinárodný obchod EÚ bez zamerania sa na konkrétnu krajinu alebo územie.
                  
               
                     (14)
                  
                  
                     Z uvedených dôvodov žiadna zo súčastí iniciatívy nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv, ako sa požaduje v článku 6 ods. 3 písm. c) nariadenia (EÚ) 2019/788.
                  
               
                     (15)
                  
                  
                     Týmto záverom nie je dotknuté posúdenie toho, či by v tomto prípade boli splnené konkrétne skutkové a vecné podmienky požadované na to, aby Komisia konala, vrátane dodržania zásady proporcionality.
                  
               
                     (16)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (17)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (18)
                  
                  
                     Na záver, za predpokladu, že ciele iniciatívy s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ zahŕňajú požadované dodatočné informácie, iniciatíva spĺňa všetky požiadavky stanovené v článku 6 ods. 3 nariadenia (EÚ) 2019/788, a preto by sa mala zaregistrovať,
                  
               PRIJALA TOTO ROZHODNUTIE:
         
            Článok 1
            Európska iniciatíva občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ sa zaregistruje s týmito doplňujúcimi informáciami o cieľoch iniciatívy: „Iniciatíva preto obsahuje výzvu pre Komisiu, aby predložila návrh právneho aktu v rámci spoločnej obchodnej politiky, ktorý má všeobecnú povahu a nezameriava sa na konkrétnu krajinu alebo územie“.
            Skupina organizátorov uverejní iniciatívu v podobe, v akej je zaregistrovaná na formulároch stanovených v prílohe III k nariadeniu (EÚ) 2019/788, ako aj v centrálnom online systéme na zber vyhlásení alebo prípadne v individuálnom online systéme na zber vyhlásení.
            Komisia uverejní rovnaké informácie o rozsahu registrácie iniciatívy v registri.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“, ktorú zastupujú pán Tom MOERENHOUT a pán Giovanni FASSINA, ktorí konajú ako kontaktné osoby.
         
         
            V Bruseli 8. septembra 2021
            
               
                  Za Komisiu
               
               Věra Jourová
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  Rozhodnutie Komisie (EÚ) 2019/1567 zo 4. septembra 2019 o navrhovanej iniciatíve občanov s názvom „Zabezpečenie súladu spoločnej obchodnej politiky so zmluvami EÚ a dodržiavania medzinárodného práva“ (Ú. v. EÚ L 241, 19.9.2019, s. 12).
         
            (3)  Rozsudok Všeobecného súdu z 12. mája 2021, Tom Moerenhout a iní/Európska komisia, T-789/19, ECLI:EU:T:2021:260.
         
            (4)  Nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (Ú. v. EÚ L 65, 11.3.2011, s. 1).
         
            (5)  Rozsudok Súdneho dvora z 22. októbra 2013, Komisia/Rada, vec C-137/12, ECLI:EU:C:2013:675, bod 57 a rozsudok z 18. júla 2013, Daiichi Sankyo, C-414/11, ECLI:EU:C:2013:520, bod 51.
         
            (6)  Stanovisko 2/15 zo 16. mája 2017, Dohoda o voľnom obchode so Singapurom, ECLI:EU:C:2017:376, bod 37.
         
            (7)  Rozsudok Súdneho dvora zo 17. októbra 1995, Werner, C-70/94, ECLI:EU:C:1995:328, bod 10 a rozsudok zo 17. októbra 1995, Leifer, C-83/94, ECLI:EU:C:1995:329, bod 10.